钦定古今图书集成/明伦汇编/官常典/第735卷 > 濮英
## 钦定古今图书集成/明伦汇编/官常典/第735卷 > 濮英

按《明外史》本传：“英，庐州人。初以勇力为百夫长，积功
至西安卫指挥。以军政不修，召还责诘，遣叶昇代之。
昇更言其贤，令还卫。洪武十九年，太祖命耿炳文选
陕西都司卫所卒备边，惟英所练称劲旅，加都督佥
事。明年，命率所部随大将军冯胜北征，抵金山，降纳
哈出，遂班师，而以英将奇兵三千人为殿，馀众窜匿”
者尚数十万。闻师旋，设伏于途，谋俟大军过窜取之，
不敢发。英后至，猝为所乘，急前击，斩数人，来者益众。
英冲突不能出，马踣遂见执。敌既得英，思挟为质。英
绝食不言，乘间引佩刀剖腹死。录英死事，赠金山侯，
谥“忠襄。”明年进赠乐浪公，封其子玙为西凉侯，禄二
千五百石，予世券。